Tilkynning um óbreyttan sveiflujöfnunarauka Undanfarið hefur hægt mjög á uppbyggingu sveiflutengdrar kerfisáhættu . Þó eru ekki merki um að sveiflutengd kerfisáhætta hafi dvínað . Með vísan til tilmæla fjármálastöðugleikaráðs frá 17. desember 2019 tilkynnti Fjármálaeftirlitið í dag um óbreyttan sveiflujöfnunarauka . Meginmarkmið aukans er að stuðla að því að fjármálafyrirtæki hafi nægan viðnámsþrótt til að mæta tapi á tímum óstöðugleika í fjármálakerfinu sem stafar af óhóflegri skuldsetningu og uppsöfnun sveiflutengdrar kerfisáhættu . Með því er fjármálafyrirtækjum veitt svigrúm til að takast á við útlánatap , án þess að draga um of úr framboði lánsfjár . Afléttingu sveiflujöfnunarauka er ekki ætlað að mæta hagsveiflum sérstaklega , heldur fjármálalegum niðursveiflum sem kunna að fara saman við samdrátt í hagkerfinu . Því á ekki að lækka hann í efnahagslægð ef sveiflutengd kerfisáhætta raungerist ekki eða hún dvínar ekki samhliða .